霜寒
作者：韓淲
朝代：宋

paragraphs: 沍寒日日霜如雪，地土縮高磚石裂。
板橋積厚滑難乾，林葉有同裝玉屑。
朝來負暄殊不暖，過午欲晡冰更結。
無風亦覺氣酸然，只是水邊梅影別。
一冬既雷仍既雨，僅可得晴霜未絕。
家貧無人去拾柴，白屋何由生煖熱。
且擁敗絮莫出門，欲賦江梅詩轉拙。
細思雨霜豈常霜，須見陽和變時節。
待他春色到人間，定自忘之都弗說。